**Eva**

*Nelu Preda*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Din mine-ai fost alcătuită, sau mai precis din coasta mea

Tovarășă mi-ai fost sortită în lumea asta-atât de rea;

Îmi știi și bune dar și rele, fără de tine ce-aș mai scrie

Ar spune muzele și ele ca să mă las de poezie.

Tu ești gingașă ca o floare dar ca un spin de trandafir

Dac-ai simți a mea trădare, nu mă salvează sfântul mir

Sau cine știe ce canoane, mătănii și-altele la fel

Însă poți fi ”de milioane” dacă mă simți că-ți sunt fidel.

Iubită, mamă și soție pe toate știi să le-mpletești

De parcă toate numai ție îți este dat să le-mplinești.

Se spune că-ai fi mesagerul păcatului originar

Dară eu văd numai misterul și te iubesc iară și iar.

Ești marea binecuvântare din viața mea pe-acest pământ

Chiar dacă dragoste mă doare o port cu mine în mormânt

Și chiar și-atunci de printre stele voi coborî la tâmpla ta

O, Eva visurilor mele, eu veșnic te voi aștepta!